L-eks Kummissarju Ewropew John Dalli saħaq li hu qatt ma rċieva flus minn tixħim u insista li se jkun qed jiġġieled b'kemm għandu saħħa l-akkużi kriminali li se jkun akkużat bihom il-ġimgħa d-dieħla, liema akkużi jmorru lura għall-2012. Dalgħodu sar magħruf li Dalli mistenni jitressaq akkużat b'tixħim wara li l-istess allegazzjonijiet wasluh biex jirriżenja mill-Kummissjoni Ewropea fl-2012. Jidher li Dalli se jkun qed jitressaq il-Qorti nhar il-Ġimgħa 17 ta' Settembru quddiem il-Maġistrat Caroline Farrugia Frendo. Dalli rriżenja mill-kariga tiegħu f'Settembru 2012 wara li kien iffaċċjat b'akkużi mill-President tal-Kummissjoni Josè Barroso illi kien f'kuntatt ma' Silvio Zammit, sid ta' negozju f'Tas-Sliema, meta dan kien allegatament qed jitlob għal flus mill-kumpanija tat-Tabakk Żvediża, sabiex titneħħa projbizzjoni minn fuq prodotti tat-tabakk. Kienet l-OLAF illi mexxiet l-investigazzjoni fil-konfront ta' Dalli. "L-akkużi kontrija huma ftehim bejn Gafa u Kessler," insista Dalli f'kummenti mal-MaltaToday. Huwa kien qed jirreferi għall-Kummissarju tal-Pulizija Angelo Gafa li meta ħarġu l-allegazzjonijiet kontrih huwa kien Spettur u kien investiga l-każ mal-Kummissarju ta' dak iż-żmien John Rizzo. Mill-banda l-oħra, Giovanni Kessler kien direttur tal-Aġenzija tal-Unjoni Ewropea kontra l-frodi, l-OLAF, l-aġenzija li kienet ikkonkludiet li Dalli kien kompliċi fi skandlu ta' tixħim. Dalli insista li dawn il-proċeduri "jispjegaw l-attakki li saru kontrih fl-aħħar snin." Kien hawn li Dalli insista li hu qatt ma rċieva flus. "X'kelliu nirċievi? Arja?," temm jistaqsi. Dalli kien ukoll Ministru għall-Finanzji u Ministru għall-Affarijiet Barranin fi żmien Gvern Nazzjonalista. Hu kien ikkontesta għall-kariga ta' Kap tal-Partit Nazzjonalista fl-2004, iżda tilef kontra Lawrence Gonzi. F'Lulju tal-2004, Dalli kien irriżenja minn Ministru wara li kien implikat f'rapport falz minn investigatur privat u li kien akkużah li rċieva tixħim minn xiri ta' tagħmir mediku għall-isptar Mater Dei. Wara li kien meħlus minn dawn l-akkużi, huwa kien magħżul minn Lawrence Gonzi bħala konsulent speċjali fuq affarijiet ekonomiċi u aktar tard kien maħtur Ministru għall-Politika Soċjali fl-2008.